Predkladacia  správa

	Vláda SR uznesením č. 125  z 24. februára 1998 uložila predsedovi Štatistického úradu SR predkladať na rokovanie vlády SR priebežnú správu o postupe prác zabezpečenia sčítania obyvateľov, domov a bytov v roku 2001 každoročne do 30. apríla, končiac rokom 2003.

	Predložená správa informuje o postupe prác na príprave a uskutočnení tejto významnej štatistickej akcie v roku 2001. Sčítanie bolo súčasťou celosvetového sčítania obyvateľov, ktoré sa uskutočnilo v období okolo roku 2000.

	Správa informuje o činnosti Štatistického úradu SR a o spolupráci Štatistického úradu SR s ďalšími zainteresovanými ministerstvami, ostatnými ústrednými orgánmi štátnej správy, orgánmi miestnej štátnej správy a samosprávy obcí pri príprave a uskutočnení sčítania obyvateľov, domov a bytov v roku 2001.

	Štatistický úrad SR riešil v roku 2001 predovšetkým úlohy metodického a organizačného charakteru,  zabezpečoval tlač a distribúciu sčítacích tlačív, realizoval propagačnú a informačnú kampaň o sčítaní, plnil koordinačnú funkciu pri príprave a uskutočnení sčítania, zabezpečoval úlohy súvisiace so zberom údajov, spracovaním a publikovaním údajov zo sčítania.

	Predkladaný materiál nemá finančný, ekonomický, environmentálny vplyv, ani vplyv na zamestnanosť.
 
	Priebežná správa bola predmetom medzirezortného pripomiekového konania.